Dominee van haatspraak aangekla oor pedofilie-uitsprake | Netwerk24
Dominee van haatspraak aangekla oor pedofilie-uitsprake
Deur Jana Marx 07 Oktober 2019 06:00
Die Menseregtekommissie (MRK) gaan 'n klag van haatspraak teen dr. Chris van Wyk, NG predikant, by die gelykheidshof indien.
Die NG Kerk (NGK) het Sondag met sy 17de vergadering van die Algemene Sinode (AS) in Benoni aan die Oos-Rand begin.
Die vergadering duur tot Vrydag.
Dr. Chris van Wyk, lid van die moderatuur van die NG Kerk se Algemene Sinode sedert 2015. Foto: Argief
Van Wyk, wat lid van die AS se moderatuur was totdat die 17de vergadering gekonstitueer het, het in 2018 in 'n Facebook-kommentaar homoseksualiteit met pedofilie vergelyk.
Die beweging, Queers without Borders (QWB), en n besoeker by die 17de vergadering, het Van Wyk aanvanklik by die MRK verkla.
Die beweging, wat in 2017 gestig is, is 'n maatskaplike drukgroep wat die samelewing bewus maak van hoofsaaklik LGBTIQ-kwessies.
In die e-pos van adv. Loyiso Mpondo van die MRK in die Oos-Kaap se regsafdeling, wat Netwerk24 gesien het, sê Mpondo aan die QWB dat die MRK nié tevrede was met Van Wyk se vertoë op die QWB se klag nie en het "sedertdien besluit om gelykheidshofverrigtinge teen hom by die landdroshof in Port Elizabeth in te stel".
In sy kommentaar op die Kerkbode se Facebook-blad het Van Wyk geskryf indien seksuele oriëntasie 'n gawe van God is, "sal jy pedofilie – seksuele aangetrokkenheid tot kinders – ook op soortgelyke wyse moet aanvaar".
Hy het gereageer op die bekentenis van ds. Nelis Janse van Rensburg, nuutverkose moderator, dat sy persoonlike oortuigings nie strook met die kerk se standpunt oor selfdegeslagverhoudings nie.
Janse van Rensburg het in 2018 onder meer geskryf:
"Ek is oortuig daarvan dat seksuele oriëntasie 'n goeie gawe uit God se hand is wat ons met dankbaarheid mag ontvang en met sorg moet koester."
Van Wyk het in sy repliek aan die MRK ontken dat hy die vergelyking getref het.
"Ek het nie 'n vergelyking tussen selfdegeslagverhoudings en pedofilie getref nie. Ek het gesê indien alle seksuele oriëntasies 'n geskenk van God is, soos ds. Nelis Janse van Rensburg volhou, hy alle seksuele oriëntasies, soos pedofilie, moes insluit om konsekwent in sy argument te wees.
"Ek het slegs sy foutiewe logika uitgewys. Dis duidelik uit my brief dat ek nie na homoseksuele oriëntasie as sodanig verwys het nie."
Van Wyk was Sondagaand nog nie bewus van die nuwe stappe teen hom nie.
"Dis 'n jaar later. Hoe is dit dat ek eerste in die media daarvan hoor of lees?"
Hy wou nie kommentaar op die klag lewer voordat hy nie self in kennis gestel is nie.
* Van Wyk is die predikant by die NG kerk Somerstrand in Port Elizabeth en ook voormalige moderator van die Oos-Kaapse sinode.